Agrupació Astronòmica de Sabadell

L'Agrupació Astronòmica de Sabadell és una agrupació d'astrònoms amateurs de tot Espanya. La seva finalitat és la pràctica, l'assessorament i la divulgació de l'astronomia. Es tracta d'una entitat molt activa amb més de 1.000 socis a tot Espanya i a l'estranger. És membre de la Societat Espanyola d'Astronomia i col·labora activament amb diferents organismes internacionals, com la International Occultation Timing Association, l'AVVSO (Associació Americana d'Observadors d'Estrelles Variables) i el Minor Planet Center (MPC). L'any 2006 va ser declarada entitat d'utilitat pública. Història L'Agrupació Astronòmica Sabadell va ser fundada el 14 d'abril de 1960 per quatre joves de la ciutat de Sabadell: Carles Palau, Feliu Comella, Joaquim Inglada i Josep Maria Oliver, amb la finalitat de practicar l'astronomia amateur i divulgar aquesta ciència. Ben aviat va ser una agrupació molt activa i va passar de ser d'àmbit local o comarcal a ser d'àmbit estatal. El 1969 narrà l'arribada de l'home a la Lluna en directe a Ràdio Sabadell. El seu nombre de socis va anar augmentant contínuament fins a assolir els 1.000 socis l'any 2006. S’ha caracteritzat sempre per una gran activitat. Des dels seus inicis es publica una revista periòdica, Astrum, amb notícies, fotografies, efemèrides i tot allò que un aficionat a l’astronomia pot necessitar. També, des de ben aviat, s’han organitzat cursos de tot tipus, tant de nivell bàsic com de nivell més avançat en les diferents matèries astronòmiques. Igualment, s’han organitzat tallers més especialitzats, observacions a l’aire lliure, conferències, viatges a eclipsis solars, etc. Des de molt aviat es van crear delegacions en diferents llocs de Catalunya que més tard s’establirien com a agrupacions astronòmiques pròpies. Així doncs, es pot dir que l’Agrupació Astronòmica de Sabadell ha estat mare de moltes altres agrupacions astronòmiques actuals, també arreu de l'Estat. La primera seu que va tenir l’Agrupació va ser un despatx que el Diari de Sabadell va cedir a l’entitat. L’any 1963 una altra entitat, Ràdio Sabadell, va cedir més espai i l’Agrupació s’hi va traslladar, i el 1965 l’Obra Social de la Caixa d’Estalvis de Sabadell va cedir un bon espai i la torre de l’edifici de la seva nova seu, l’Escola Industrial, per instal·lar-hi els telescopis, on l’Agrupació va romandre molt de temps. El somni dels seus dirigents durant molts anys era poder disposar d’un observatori propi en alguna zona propera a la ciutat (la muntanya de la Mola va ser una candidata ferma durant molts anys). L’any 1985, però, l’alcalde de Sabadell, Antoni Farrés, es va comprometre a construir un observatori astronòmic per a l’entitat. Aquest observatori es va construir al bell mig del parc de Catalunya de la ciutat i va ser inaugurat el 1993. Es tracta d’un edifici polivalent amb un auditori amb capacitat per a 60 persones, una secretaria, una biblioteca i l'observatori. L’observatori de l’Agrupació es va equipar amb un telescopi Newton de 0,5 metres de diàmetre i les millors càmeres CCD del mercat. Aquest primer telescopi va ser renovat l’any 2000 i es va substituir per un altre telescopi Newton-Cassegrain-Relay també de 50 cm d’obertura. L’any 2005 es van fundar els Observatoris de l’Agrupació Astronòmica de Sabadell al Montsec. Es tracta d’un recinte amb 34 observatoris propietat de diferents socis de l’entitat i un d’ells propietat de l'Agrupació. Aquest recinte està situat a Àger, comarca de la Noguera, al peu del Montsec. Es tracta d’un lloc privilegiat per a la pràctica de l’astronomia, amb un cel molt fosc. L’Agrupació va encarregar un nou telescopi per al seu observatori del Montsec a l’empresa Halfmann Teleskoptechnik. Es tractà d’un telescopi de 0,5 m d’obertura, altazimutal i robotitzat, que va ser instal·lat a finals de 2008 i inaugurat l’any 2009. Presidents Aquests han estat els diferents presidents que ha tingut l'entitat: 1960-1962: Carles Palau 1962-1965: Jaume Moreu 1965-1979: Feliu Comella 1979-2006: Josep Maria Oliver 2006-2010: Antoni Ardanuy 2010-2014: Àngel Massallé 2014-2016: Xavier Puig 2016-2019: Xavier Bros 2019-2021: Emili Capella 2021-Actualitat: Carles Schnabel Activitats L'Agrupació Astronòmica Sabadell organitza moltes activitats de divulgació de l'astronomia i de recerca pels seus socis i pel públic de totes les edats en general. Algunes de les principals activitats que organitza són: conferències els dimecres a les 8 del vespre, sessions d'astronomia, cursos i tallers, sessions en directe per internet i recerca astronòmica. Esdeveniments L'Agrupació Astronòmica de Sabadell ha organitzat diversos esdeveniments dins del món de l'astronomia amateur, tant a nivell estatal com a nivell internacional. Aquests són els principals esdeveniments organitzats: Convencions d'Observadors: trobada estatal d'observadors astronòmics. Es tracta d'una activitat pròpia de l'Agrupació, on es troben els observadors astronòmics més actius de l'Agrupació. Actualment és biennal i l'any 2009 se'n va realitzar la XXI edició. Acosta't a l'Astronòmica: esdeveniment bianual de divulgació científica consistent en una visita guiada a l'Observatori, un dinar de germanor, observacions d'astres per telescopi i una conferència amb un ponent d'alt nivell. La tercera edició tingué lloc el 2 de febrer del 2019. 1977: II Jornades d'Astronomia. Trobada de totes les agrupacions astronòmiques d'Espanya. 2001: Organització del European Symposium on Occultation Projects Premis Al llarg de la seva història l'Agrupació ha rebut diferents premis. Aquests són els principals: 2002: Placa Narcís Monturiol al mèrit científic i tecnològic. Es tracta d'un guardó que atorga la Generalitat de Catalunya en el camp científic i tecnològic. 2010: Medalla d'honor de la ciutat de Sabadell. Es tracta del guardó que atorga la ciutat de Sabadell a les seves personalitats i entitats més destacades. Referències Bibliografia Levy, D. H. Guía celeste de David Levy (en castellà). Cambridge University Press, 2003. ISBN 9788483233504. 50 años, Agrupación Astronómica de Sabadell. Raimon Reginaldo. Publicaciones de la Agrupación Astronómica de Sabadell, núm. 23, abril 2010. Vegeu també Josep Comas i Solà Sociedad Astronómica de España y América Enllaços externs Agrupació Astronòmica de Sabadell